Metų žodžio ir Metų posakio rinkimų nuostatai

I.  BENDROSIOS NUOSTATOS
1. Rinkimų tikslas – skatinti visuomenę domėtis dabartinėje viešojoje lietuvių kalbos vartosenoje vykstančiais reiškiniais.
2. Rinkimus organizuoja Lietuvių kalbos draugijos ir jos visuomeninių talkininkų sudaryta komisija.
3. Renkamas žodis ir posakis, geriausiai atspindintis tų metų visuomenės nuotaikas ir gyvenimo aktualijas, taikliausiai įvardijantis naujus, konkrečiam metui būdingus reiškinius. 

II. KOMISIJA  
[bookmark: _GoBack]4. Komisiją sudaro 7 nariai, tarp jų ne mažiau kaip 3 Lietuvių kalbos draugijos atstovai. Į komisijos sudėtį taip pat įtraukiamas informacinio partnerio atstovas.
5. Komisija sudaroma 3 metų laikotarpiui. Jos sudėtį tvirtina Lietuvių kalbos draugijos valdyba.
6. Komisijos posėdžiai protokoluojami. Esant reikalui posėdžiai vyksta nuotoliniu būdu.

III. RINKIMŲ TVARKA  
7. Metų žodį ir Metų posakį gali siūlyti visi. 
8. Siūlymai teikiami šiais būdais:
a) siunčiami komisijai paštu ar elektroniniu paštu;
b) skelbiami rinkimų informacinio partnerio interneto svetainėje;
c) skelbiami rinkimams sukurtoje socialinio tinklo „Facebook“ paskyroje.
9. Siūlymai teikiami kasmet nuo liepos 1 d. iki sausio 1 d. 
10. Komisija aptaria pateiktus siūlymus ir sausio 10 d. paskelbia balsavimui atrinktų žodžių ir posakių sąrašą.
11. Nuo sausio 10 d. iki vasario 20 d. informacinio partnerio interneto svetainėje vyksta internetinis balsavimas dėl visuomenės Metų žodžio ir Metų posakio.
12. Iki vasario 20 d. komisijos posėdyje išrenkamas komisijos Metų žodis ir Metų posakis.

IV. RINKIMŲ REZULTATŲ SKELBIMAS
13. Rinkimų nugalėtojai skelbiami vasario 21-ąją, Tarptautinę gimtosios kalbos dieną, tokia tvarka:
a) visuomenės išrinktas Metų žodis,
b) visuomenės išrinktas Metų posakis,
c) komisijos išrinktas Metų žodis,
d) komisijos išrinktas Metų posakis.

